N2 gesluit ná noodlottige botsingDie trompop botsing op die N2 in die Suid-Kaap het omstreeks 05:00 Woensdagoggend plaasgevind. Foto: Verskaf Die Wes-Kaapse verkeersafdeling sê dit kan geruime tyd duur om die N2 naby Albertinia in die Suid-Kaap te heropen ná ŉ botsing tussen twee vragmotors Woensdagoggend vroeg. Die vragmotors was omstreeks 05:00 in ŉ trompop botsing betrokke, sê Kenny Africa, provinsiale verkeershoof. “Twee mense is op slag dood en ŉ derde man sit nog in een van die vragmotors vas. Hy is in ŉ kritieke toestand.” Africa sê hulle wag nog dat swaarinsleepdienste die ongelukstoneel bereik. Intussen word verkeer uit Mosselbaai sowel as Riversdal se rigting met ŉ ompad oor die Robinsonpas na en van Oudtshoorn herlei. Africa kon nie sê hoe lank dit sal duur voordat die N2 weer oopgestel kan word nie.